**Εισαγωγή στις ΤΠΕ 2023-2024, 3η Εργασία  
 Κατασκευή δικτυακού τόπου με τη χρήση του εργαλείου Weebly ή Wix**

Σκοπός της εργασίας είναι η εξοικείωση με τη διαδικασία του σχεδιασμού και της υλοποίησης ενός απλού δικτυακού τόπου. Σε αυτό το πλαίσιο, θα σχεδιάσετε και θα υλοποιήσετε έναν προσωπικό δικτυακό τόπο. Το περιεχόμενό του θα παρουσιάζει τα επιστημονικά και επαγγελματικά σας ενδιαφέροντα καθώς και το προσωπικό σας προφίλ.

Ο ιστότοπος θα δημιουργηθεί με την υπόθεση πως τον σχεδιάζετε για να σας υποστηρίξει στην εύρεση εργασίας ή στην αίτησή σας για κάποιο μεταπτυχιακό πρόγραμμα. Θα αποτελεί δηλαδή το σημείο αναφοράς στο οποίο οποιοσδήποτε τρίτος θα βρίσκει πληροφορίες για εσάς στο Διαδίκτυο. Συνεπώς, θα πρέπει να δείχνει “επαγγελματικός” και αυτός που θα τον επισκέπτεται να αποκομίζει θετική εντύπωση.

Θα πρέπει να περιέχει μια αρχική σελίδα και επιπλέον **8 τουλάχιστον** διαφορετικές ιστοσελίδες (με κατάλληλη δομή και διασύνδεση μεταξύ τους) και οι οποίες θα περιέχουν κατ΄ελάχιστο τις ακόλουθες σελίδες:

1. **Ατομικά Στοιχεία.** Με σύντομο βιογραφικό (4-5 παράγραφοι) και σχετικά αρχεία όπως το (πλήρες) βιογραφικό σας σε μορφή pdf και άλλα αρχεία που σχετίζονται με τα ενδιαφέροντά σας (αν δεν έχετε τέτοια αρχεία μπορείτε να χρησιμοποιήσετε ενδεικτικές εργασίες σας). Σύνδεση στα προφίλ σας σε άλλες υπηρεσίες όπως twitter, instagram, goodreads, facebook ή κάποιο προσωπικό σας ιστολόγιο ( blog).
2. **Σπουδές – Εκπαίδευση.** Θέματα σε σχέση με τις σπουδές σας ή με μαθήματα και επιστημονικούς τομείς που σας ενδιαφέρουν και επιθυμείτε να εμβαθύνετε περισσότερο.
3. Παρουσίαση **ιστορίας του τόπου** από τον οποίο κατάγεστε (ή στον οποίο διαμένετε).
4. **Γνώσεις-Δεξιότητες-Ικανότητες-Δραστηριότητες-Ενδιαφέροντα.** Παρουσιάστε μια δραστηριότητα που σας ικανοποιεί ιδιαίτερα (όπως για παράδειγμα φωτογραφία, ανάγνωση, κ.α.)
5. **Σελίδα με προτάσεις ενδεικτικών εκπαιδευτικών δικτυακών τόπων** με παράθεση τίτλου, url και συνοπτική περιγραφή για τον κάθε ένα (π.χ. γιατί παρουσιάζει ενδιαφέρον, σε ποιους απευθύνεται, κλπ.) τους οποίους θεωρείται αξιολόγους για εκπαιδευτικό της προσχολικής αγωγής χρησιμοποιώντας κατά προτίμηση ένα πίνακα για την παρουσίασή τους.
6. **Σελίδα με προτάσεις ενδεικτικών εκπαιδευτικών ή όχι βιβλίων** με παράθεση τίτλου, συγγραφέα, εκδοτικού οίκου τα οποία θεωρείται αξιολόγα για εκπαιδευτικό της προσχολικής αγωγής αλλά και για κάθε εκπαιδευτικό ενδεχομένως χρησιμοποιώντας κατά προτίμηση ένα πίνακα για την παρουσίασή τους.
7. **Παρουσίαση του Πανεπιστημίου Πατρών**: σύντομη αναδρομή της Ιστορίας του και κάποια στοιχεία που εσείς θεωρείτε σημαντικά (ενδεικτικά αριθμός φοιτητών, κατάταξή του σε διεθνείς λίστες αξιολόγησης Πανεπιστημίων, γνωστοί απόφοιτοί του κ.α.)

Οι εργασίες θα υποβληθούν με **email** στον εργαστηριακό σας συνεργάτη με θέμα: “**Εργασία 3-Ονοματεπώνυμο, ΑΜ Τμήμα” το αργότερο 13 ημερολογιακές ημέρες μετά από την ανακοίνωση της εργασίας (και εως ώρα 23.59).**

και **συνημμένος** ο σύνδεσμος με το δικτυακό σας τόπο (στη μορφή ***upXXXXXX.weebly.com*** *αν χρησιμοποιήσετε* το weebly, όπου ΧΧΧΧX είναι ο ΑΜ σας).

**Οι ιστότοποι θα βαθμολογηθούν ως προς:**

1. Τη διαμόρφωση της αρχικής σελίδας (home page).
2. Το περιεχόμενο του δικτυακού τόπου (αποτελεσματική χρήση μέσων, κειμένου κλπ).
3. Την καλαισθησία και την τήρηση των βασικών αρχών σχεδιασμού ενός δικτυακού τόπου.
4. Την κατάλληλη δόμηση του περιεχομένου του τόσο:
   1. σε επίπεδο σελίδας (κατάλληλη δόμηση σε παραγράφους, χρήση λευκών διαστημάτων) όσο και
   2. σε επίπεδο δικτυακoύ τόπου (κατάλληλη δομή, κατανοητοί υπερσύνδεσμοι κλπ).

**Παρατήρηση**: Σε περίπτωση που κάποια φοιτήτρια/ φοιτητής δεν επιθυμεί να παραθέσει κάποια προσωπικά στοιχεία της (πχ βιογραφικό) για τον οποιοδήποτε λόγο, μπορεί να βάλει ‘υποθετικά’ στοιχεία.